Arbejdsgiver må spørge til det, der omhandler arbejdet og de opgaver, der skal udføres, mens alt, hvad der handler om privatliv i form af for eksempel generel helbredstilstand, trosretning eller politisk overbevisning, ikke hører til i en jobsamtale.
Kan du sandsynliggøre, at du er blevet frasorteret på grundlag af en af de ting, kan du kontakte din fagforening og få rådgivning.
Arbejdsgiver må ikke bede om oplysninger om din alder i forbindelse med rekruttering. Det er vedtaget i en ny lov fra 2022. Det vil dog fortsat være muligt at lægge vægt på alder, hvis det har et sagligt formål. Det kan for eksempel være ved ansættelse af ungarbejdere og ved positiv særbehandling af ældre ansøgere for at fremme deres beskæftigelsesmuligheder.
Arbejdsgiver må ikke spørge til dit helbred generelt, men du har selv pligt til at oplyse om en sygdom, der kan have væsentlig indflydelse på dine muligheder for at varetage arbejdet.
Arbejdsgiver må heller ikke spørge til stress. Men har du varige væsentlige skånehensyn som følge af stress, kan du være forpligtet til at oplyse arbejdsgiver om det.
Det er ikke ulovligt at spørge til børn og familie, men arbejdsgiver må ikke spørge, om du planlægger familieforøgelse.